Diari Oficial de la Generalitat Valenciana


Sumari del DOGV 5394, del 23-11-2006 (2006/13460)

RESOLUCIÓ de 11 d'octubre de 2006, de la Direcció General de Patrimoni Cultural Valencià i Museus de la Conselleria de Cultura, Educació i Esport, per la qual s'incoa un expedient per delimitar l'entorn de protecció del castell i muralles de Castielfabib (València) i s'establix la seua normativa protectora.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5394

Data del DOGV
:   23-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/13119


Data del document
:   11-10-2006

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Castielfabib
    * protecció del patrimoni
    * patrimoni arquitectònic
    * ben cultural

RESOLUCIÓ de 11 d'octubre de 2006, de la Direcció General de Patrimoni Cultural Valencià i Museus de la Conselleria de Cultura, Educació i Esport, per la qual s'incoa un expedient per delimitar l'entorn de protecció del castell i muralles de Castielfabib (València) i s'establix la seua normativa protectora. [2006/13432]  
La disposició addicional primera de la Llei 4/1998, d'11 de juny, del Patrimoni Cultural Valencià considera béns d'interés cultural integrants del Patrimoni Cultural Valencià tots els béns existents al territori de la Comunitat Valenciana que, a l'entrada en vigor de la llei, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant un expedient individualitzat com en virtut del que establix l'article 40.2 de la dita llei i en les diposiciones addicionals primera i segona. En virtut de l'atribució legal o automàtica de condició monumental continguda en les diposicions addicionals primera i segona d'esta última norma, el castell i muralles de Castielfabib (València) constituïxen, doncs, per ministeri de la llei un bé d'interés cultural amb la categoria de monument.  
La disposició transitòria primera, paràgraf segon de la Llei 4/98, d'11 de juny, del Patrimoni Cultural Valencià, permet a la Conselleria de Cultura, Educació i Esport complementar, amb les noves mencions i determinacions d'esta llei, les declaracions produïdes amb anterioritat a la seua entrada en vigor.  
En compliment del que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació d'un expedient per delimitar l'entorn de protecció del castell i muralles de Castielfabib i establir-ne la normativa protectora, la Direcció General de Patrimoni Cultural Valencià i Museus de la Conselleria de Cultura, Educació i Esport de la Generalitat Valenciana, ha resolt:   
Primer  
Incoar un expedient per delimitar l'entorn de protecció del castell i muralles de Castielfabib (València) i establir-ne la normativa protectora.  
Els annexos que s'adjunten a la present resolució delimiten literalment i gràficament l'entorn de protecció i n'establixen la normativa protectora.  
Segon  
En compliment del que es preceptua en l'article 27.3 de la Llei del Patrimoni Cultural Valencià, s'ha de notificar esta resolució a l'Ajuntament de Castielfabib i als interessats i fer-los saber que, de conformitat amb el que establixen els articles 35 i 36 en relació amb l'article 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general amb caràcter previ a la seua realització i a l'atorgament de llicència municipal, si és el cas, quan esta siga preceptiva.  
Tercer  
La present incoació, d'acord amb el que establix l'article 33 de la Llei 4/98, d'11 de juny, del Patrimoni Cultural Valencià, determina suspendre l'atorgament de llicències municipals de parcel.lació, urbanització, construcció, demolició, activitat i la resta d'actes d'edificació i ús del sòl que afecten l'immoble i l'entorn de protecció, així com de les dites actuacions quan siguen dutes a terme directament per les entitats locals. Igualment, queden suspesos els efectes de les ja atorgades, suspensió els efectes de la qual, i de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià i Museus podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que per causa major o interés general s'hagen de realitzar inajornablement, segons el que disposa el paràgraf primer de l'esmentat article.   
Quart  
Que en compliment del que es preceptua en l'article 27.3 de la llei, es notifique la present resolució al Registre General de Béns d'Interés Cultural per a l'anotació preventiva.  
Quint  
Que la present resolució amb els seus annexos es publique en el Diari Oficial de la Generalitat i en el Boletín Oficial del Estado.  
València, 11 d'octubre de 2006.. El director general de Patrimoni Cultural Valencià i Museus: Manuel Muñoz Ibáñez.  
ANNEX I  
Justificació de la delimitació proposada  
La delimitació dels entorns de protecció s'establix en funció dels criteris següents:  
. Parcel·les que limiten directament amb la que ocupa el bé d'interés cultural, i que puguen afectar-lo, tant visualment com físicament, en qualsevol intervenció que s'hi realitze.  
. Parcel·les que donen al mateix espai públic que el bé d'interés cultural i que constituïxen l'entorn visual i ambiental immediat i en el qual qualsevol intervenció que es realitze pot suposar una alteració de les condicions de percepció d'este o del caràcter de l'espai urbà o no urbanitzable.  
. Espais públics en contacte directe amb el bé d'interés cultural i les parcel·les enumerades anteriorment i que constituïxen una part del seu ambient urbà immediat.  
. Edificacions o qualsevol element del paisatge urbà o no urbanitzable que, encara que no tinguen una situació d'immediatesa amb el bé d'interés cultural, afecten fonamentalment la percepció d'este.  
Delimitació de l'entorn de protecció  
Perímetre exterior:  
Origen: extrem nord-oest de la parcel·la cadastral núm. 4 del polígon 5, punt A.  
Sentit: horari.  
Línia delimitadora: des de l'origen, punt A, la línia es dirigix cap a l'eix del carrer Enrique Fornas, pel qual continua fins a creuar l'illa 46895, entre les parcel·les 08 i 09. Continua per la fatxada de la parcel·la 05 de l'illa 46045, que dóna al carrer Fuente, i la inclou, des d'allí creua fins a l'illa 46787 i la inclou. Des d'allí, recorre les fatxades de les parcel·les 30, 31, 33 de l'illa 45880 i la de la parcel·la 01 de la 45633. Prosseguix per l'eix del carrer entre les illes 45478 i 45304. Des d'aquell, la línia incorpora les fatxades de les parcel·les de les illes 45639, 44799 i 44361 que donen al carrer Calvario, fins a incloure la 05 de l'última illa . Des d'allí la línia creua la muntanya fins a l'extrem sud de la parcel·la 719 del polígon 15. Prosseguix acap al nord-est i hi inclou el camí fins al barranc. Voreja el barranc i per la revolta de nivell de cota 870 es dirigix fins a la parcel·la 611. Voreja les parcel·les 611, 609, 608, 614, 618, 617, 619, 649, 682, 647, 711, 696 del polígon 4, i 1, 2, 3 i 4, del polígon 5, i les exclou, fins a l'origen.  
Perímetre interior:  
Origen: extrem sud-oest de la parcel·la cadastral núm. 02 de l'illa 45886, punt B.  
Sentit: horari.  
Línia delimitadora: des de l'origen, punt B, la línia es dirigix cap a l'eix del carrer Moral, gira fins a recórrer l'eix del carrer Calicio fins a la plaça de la vila. Recorre la plaça i prosseguix pels eixos del carrer Enrique Fornas. S'introduïx en l'illa 46285 entre les parcel·les 08 i 09 per a continuar travessant l'illa 46977 entre les parcel·les 26 i 27. Continua per l'eix del carrer entre les illes 46551 i 46080. Recorre el carrer Postiguillo fins a travessar l'illa 45964 entre les parcel·les 17 i 18 i des d'allí pel carrer Moral fins al punt d'origen.  
Normativa de protecció del monument i el seu entorn   
Monument:  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià aplicable a la categoria de monument.  
Article segon. Els usos permesos seran tots els que siguen compatibles amb la posada en valor i gaudi patrimonial del bé i que contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei del Patrimoni Cultural Valencià.  
Entorn de protecció:  
Article tercer. De conformitat amb el que disposa l'article 35 de la Llei de Patrimoni Cultural Valencià, qualsevol intervenció en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà d'acord amb els criteris establits en esta normativa, i en el que no s'hi preveu, mitjançant l'aplicació directa dels criteris previstos en l'article 39 de la llei esmentada. Esta normativa regirà, amb caràcter provisional, fins que es redacte el pla especial de protecció del monument i el seu entorn i este obtinga validació patrimonial.  
Totes les intervencions requeriran, per al tràmit autoritzatori, la definició precisa del seu abast, amb la documentació tècnica que els corresponga per la seua especificitat, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.  
Article quart. Sense perjuí del que disposa l'article anterior, mitjançant un informe tècnic municipal, es podrà derivar la no-necessitat del tràmit autoritzatori previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior d'estos immobles.  
En estos casos, l'Ajuntament comunicarà a esta administració en el termini de 10 dies la concessió de llicència municipal, i hi adjuntarà com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la falta de transcendència patrimonial.  
Article quint. La contravenció del que preveuen els articles anteriors determinarà la responsabilitat de l'Ajuntament en els termes establits en l'article 37 de la Llei del Patrimoni Cultural Valencià.  
Article sext. Criteris d'intervenció  
1. Es mantindran les pautes de la parcel·lació històrica de l'entorn.  
2. Seran mantingudes les alineacions històriques de l'edificació conservades fins a l'actualitat.  
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que el caracteritza, hauran de mantindre les fatxades visibles des de la via pública, i preservaran i restauraran els seus caràcters originaris.  
4. El nombre de plantes permeses és de tres altures (planta baixa i dos més), sense perjuí de l'aprofitament sota coberta, i queden prohibits els semisoterranis. Els edificis que superen este nombre de plantes es regiran pel règim fora d'ordenació. A este efecte, en els supòsits que concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària d'estos li seran aplicades les ordenances de protecció d'esta normativa. Tot això sense perjuí de la possible aplicació de l'article 21 de la Llei del Patrimoni Cultural Valencià a estos immobles.  
5. L'altura de cornisa màxima és de 10,00 m per a tres plantes i 4,00 m per a una planta. Quan hi haja diferències topogràfiques en l'àmbit d'una parcel·la, l'alçària dels diferents cossos de l'edificació respectarà les pautes tradicionals de Castielfabib, estudiades dins de cada illa, de manera que els edificis resultants no generen un augment impropi de volum.  
6. D'acord amb la tipologia de la zona, les cobertes seran, en el cos principal de l'edifici, la profunditat edificable del qual oscil·larà entre 8 i 11 metres, inclinades, de teula àrab, amb pendent comprés entre 18% i 40%, de dos aiguavessos i carener d'altura màxima de 2,25 m respecte de la línia de cornisa. Este requisit únicament podrà ser dispensat, amb caràcter excepcional, en els casos en què s'acredite l'existència d'una singular justificació historicocontextual.  
7. Les noves edificacions s'adequaran amb caràcter estètic a la tipologia i acabats tradicionals de Castielfabib, i la fatxada atendrà les disposicions següents:  
. Ràfols amb longitud màxima de vol de 35 cm.  
. Impostes, motlures, marcs, cércols, coronaments ornamentals i la resta d'elements compositius amb una longitud màxima de vol de 15 cm.  
. Buits de fatxada de proporció vertical, amb la possible excepció de plantes baixes o cambres segons la tipologia compositiva del municipi.  
. Balcons de barana metàl·lica o de fusta, segons la tradició local, amb una amplària màxima de vol de 40 cm, 15 cm de cantell i longitud màxima de 1.80 m.  
. Els tancaments seran de fusta.  
. Es prohibixen les persianes, excepte les persianetes exteriors enrotllables tradicionals.  
8. L'ús permés en esta zona serà el residencial. Sempre que mostren la seua compatibilitat amb les arquitectures tradicionals de la zona, s'admetran els següents usos:  
a) Magatzems.  
b) Locals industrials ubicats en planta baixa.  
c) Locals d'oficina.  
d) Ús comercial.  
Article sèptim. Totes les actuacions que puguen tindre incidència sobre la correcta percepció i la dignitat en l'apreciació de l'escena o paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres d'aparença i conseqüències semblants, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat al·ludits anteriorment.   
Queda proscrita la introducció d'anuncis o publicitat exterior als plans de fatxada dels edificis que, en qualsevol de les seues accepcions, irrompa en la dita escena urbana, excepte la d'activitats culturals o d'esdeveniments festius que, de manera ocasional, reversible i per temps limitat, sol·licite i obtinga autorització expressa.  
Article octau. Per a qualssevol actuacions materials que pretenguen realitzar-se en el monument o el seu entorn de protecció, serà aplicable el règim cautelar establit en l'article 62 de la Llei 4/98, d'11 de juny, del Patrimoni Cultural Valencià, per salvaguardar el patrimoni arqueològic.  
ANNEX II  
Delimitació gràfica